ਸਾਈ ਪੱਲਵੀ
ਸਾਈ ਪੱਲਵੀ ਸੇਨਥਮਾਰਾਏ (ਜਨਮ 9 ਮਈ 1992) ਇੱਕ ਭਾਰਤੀ ਫ਼ਿਲਮ ਅਭਿਨੇਤਰੀ ਅਤੇ ਡਾਂਸਰ ਹੈ, ਜੋ ਤੇਲਗੂ, ਤਾਮਿਲ ਅਤੇ ਮਲਿਆਲਮ ਫ਼ਿਲਮਾਂ ਵਿੱਚ ਕੰਮ ਕਰਦੀ ਹੈ। ਉਸ ਨੇ ਅਦਾਕਾਰੀ ਲਈ ਦੋ ਫ਼ਿਲਮਫੇਅਰ ਅਵਾਰਡ ਵੀ ਪ੍ਰਾਪਤ ਕੀਤੇ ਹਨ। ਸਾਈ ਪੱਲਵੀ ਸਭ ਤੋਂ ਪਹਿਲਾਂ 2015 ਦੀ ਮਲਿਆਲਮ ਫ਼ਿਲਮ ਪ੍ਰੇਮਮ ਵਿੱਚ ਮਲਾਰ ਦੀ ਭੂਮਿਕਾ ਲਈ ਲੋਕਾਂ ਦੇ ਧਿਆਨ ਵਿੱਚ ਆਈ ਸੀ। ਉਸ ਤੋਂ ਬਾਅਦ ਉਸ ਨੂੰ ਫ਼ਿਲਮ ਕਾਲੀ (2016) ਵਿੱਚ ਡਲਕੁਅਰ ਸਲਮਾਨ ਨਾਲ ਕਾਸਟ ਕੀਤਾ ਗਿਆ ਸੀ। ਉਸਨੇ ਤੇਲਗੂ ਫ਼ਿਲਮਾਂ ਦੀ ਸ਼ੁਰੂਆਤ 2017 ਦੀ ਰੋਮਾਂਟਿਕ ਫ਼ਿਲਮ ਫਿਦਾ ਵਿੱਚ ਭਾਨੂਮਤੀ ਦੀ ਭੂਮਿਕਾ ਨਿਭਾਉਂਦਿਆਂ ਕੀਤੀ। ਜਦੋਂ ਫਿਦਾ ਨੂੰ ਟੈਲੀਵਿਜ਼ਨ 'ਤੇ ਦਿਖਾਈ ਗਈ ਸੀ, ਤਾਂ ਇਸਨੂੰ ਪੰਜਵੀਂ ਵਾਰ ਤੋਂ ਵੱਧ ਟੀ.ਆਰ.ਪੀ. ਰੇਟਿੰਗ ਮਿਲੀ ਸੀ। 2018 ਵਿਚ ਉਸਨੇ ਵਿਜੇ ਦੁਆਰਾ ਨਿਰਦੇਸ਼ਤ ਫ਼ਿਲਮ ਦੀਆ ਨਾਲ ਤਾਮਿਲ ਫ਼ਿਲਮਾਂ ਦੀ ਸ਼ੁਰੂਆਤ ਕੀਤੀ ਸੀ। ਪੜ੍ਹਾਈ ਪੱਖੋਂ ਸਾਈ ਪੱਲਵੀ ਇੱਕ ਡਾਕਟਰ ਹੈ, ਉਸਨੇ ਸਾਲ 2016 ਵਿੱਚ ਤਬੀਲਿੱਸੀ ਸਟੇਟ ਮੈਡੀਕਲ ਯੂਨੀਵਰਸਿਟੀ, ਜਾਰਜੀਆ ਤੋਂ ਐਮ.ਬੀ.ਬੀ.ਐਸ. (ਮੈਡੀਕਲ ਡਿਗਰੀ) ਪੂਰੀ ਕੀਤੀ।